Frantz Omar Fanon (Fort-de-France, 20 Julie 1925 – Washington, D.C., 6 Desember 1961) was 'n Franse psigiater, skrywer, Pan-Afrikaanse denker en vryheidsvegter in Algerië. Fanon is in Martinique gebore as die seun van 'n doeaneamptenaar. Hy word groot in 'n middelklasgesin, en gaan skool by die Lycée Schoelcher, toe die mees gesogte hoërskool in Martinique. Aimé Césaire, een van die stigters van die négritude beweging in die Franse literatuur, was een van sy onderwysers in Martinique. Tydens die Tweede Wêreldoorlog dien hy in die leër van die Vrye Franse en vervolgens studeer hy geneeskunde en psigiatrie in Frankryk. Hy werk van 1952 tot 1956 as psigiater in Algerië. waar hy betrokke raak by die Algerynse onafhanklikheidstryd, en wel as redakteur van die nuusblad van die FLN (Front de Libération Nationale). Hy is veral bekend vir sy boeke. Sy eerste boek, Peau noire, masques blancs (Black Skin, White Masks, 1952), gaan oor die psigologiese gevolge van kolonisasie en onderdrukking.